Ich, Niclaus Brünner, chorherˀ und senngêr desz wirdigen̄ stiffts sanct Maüritzen Zoffingen̄, bekenn̄ offen̄lich mit disem brieff, ✳ daz ich mit wolbedaͧchtem muͦt und
guͦter vorbetrachtūg ✳ von dem from̄en, ersamē und wysen Hansen Cristān, ✳ dan̄ zuͦ ziten hoffmeistêr zuͦ Kûngszfeld, innamē, anstatt und von bevelhs wegē der erwirdigen froͧwen̄, eptissin und convents des wirdigen gotzhuses Kûngsfeld Sanct Claren ordens, Costentzêr bystombs, minêr gnedigē froͧwen̄, zuͦ handen min selbs und minˀ
erben ✳ zuͦ rechtem, redlichē und staͤtem erblechen enpfangē hab ir mûlihoffstatt hie Zoffingē in der statt an der ringkmür by dem nûwē turn̄ gelegē, ✳ die man̄
nēpt die Hellmûle, ✳ mit aller gerechtikeit, fryheit, harkomē und zuͦgehoͤrd so von altêr har darzuͦ gehoͤrdt hat, ✳ gehoͤren kan oder mag ✳ mit wassêr, mit wassêr gengē rûnsen
und leitinē ûntz hin dan gesetzt mit undˀscheid hienach begriffen ✳ umb vier mûtt kernē geltes jerlichs zins, ✳ die ich und min erben ✳ den genēpten minē gnedigen froͧwēn von
Kûngsfeld, iren nachkomē ✳ und nālich irem schaffnˀ, den sy je zuͦ ziten hie Zoffnigē hand zuͦ iren handē und gewalt weren un̄ antwûrtē soͤllent und wellent fûr alle inzûg, geverd
un̄ fûrwort jeglichs jars zuͦ je der vier frōnvastē einē mûtt kernē wolbereits guͦts nach mûlizins recht, sitt un̄ gewōheit und ist sonderlich un̄ mit namē har inne beredt un̄
bedingt. ✳ un̄ ich hab mich des alles eigens fryes willens begeben, also dz ich ✳ än hilff zetuͦn oder einichˀley wˀschafft der genēpten minˀ gnedigē froͧwē sol und wil die gen̄te mûle
hoffstatt vō grund uff buwen̄ un̄ behusen mit gerûst, mit tach und gemach, mit stuben, gaͤdmern̄ und wēnden nach ordnūg und ansechen einesz schulth̄n un̄ raͧtes Zoffingē ungevarlich. ✳ darzuͦ sol und wil ich ✳ die mûle dar inn wol ufbereit machē un̄ zuͦrichtē mit einˀ kernē mûle und einer wyssen mûle mit steinē, breit un̄ dik als vō alter harkomē ist,
mit kampredˀn un̄ andˀn redern̄, mit mûlegeschîr, ✳ mit stern̄billen, ✳ hebysen, ✳ vierteiln, ✳ wannēn, ✳ bottken, ✳ ymin, ✳ryter̄n, ✳ melsyben und andmˀ ✳ da mit ein mûller gemalen und in der
mûle beliben kan und mag ✳ ane als geverd. ✳ un̄ wen̄ die mûle in obgemeltˀ meynūg in guͦtˀ wˀschafft uffgericht wirt, ✳ daz man̄ die genützē mag ✳ danēthin uf die nechsten̄ fron̄
vastē, sol der zins der vorgemelten vier mûtt kernē geltz nach marchzal gefallen sin un̄ angan ✳ und ob dan̄ die mûle darnach jem̄er gebreschafft, buwfellig ✳ oder vō fûres
not gantz abgon un̄ andnˀ zuͦfelligen schedlichen gebresten enpfachē wurd ✳ sol die genēpten min gnedigen froͧwen̄ vō Kûngsfeld noch ir nachkomē deheins wegs mit schaden
beruͤren ✳ darumb noch deshalp mir minē erben noch nachkomē in wes hand und gewalt die mûli jem̄er kompt keinerley stûr noch hilff ze tûnde pflichtig, schuldig noch vˀbunden
sin in keinen̄ weg, ✳ ob dan̄ ich min erben odˀ nachkomē ✳ die mûle nit widˀumb buwē in nutz und ere legē oder bessern̄ ✳ oder ob ich oder min erben susz da vō staͧn und nit mer
da by beliben woͤltent, es geschech der obgemelten̄ oder ander sachē halp ✳ oder unser gerechtikeit daran vˀkouffen ✳ des wir zutuͦnd macht habent soͤllent, wir allewegē die
mûle ✳ den genēpten minē gnedigē froͧwē vō Kûngsfeld und niemāt andmˀ uffgeben ✳ und dar inn beliben lassen das muͦlegeschîr ✳ als davor gemeldet ist und das nûtzit
da von vˀendern̄ ✳ und danēthin sol die mûle in wes hand oder gewalt ✳ die ✳ vō mir oder minē erben kompt es geschech in erbvales in kouffs wyse odˀ ander weg ✳ vō den
obgemelten̄ minē gnedigē froͧwē vō Kûngsfelden un̄ iren nachkomē enpfattgēn und vˀtroͤst werden als dan̄ mûle un̄ landzrecht und gewōheit ist und ungevˀlich ✳ und ob
mir oder minē erben hinfûr jem̄er einichˀley irrūg und intrag beschech an fryheit, ehafft odêr gerechtikeit der mûle an wasser oder andnˀ dingē soͤllent wir an den ennden, wo
das je zuͦ ziten gelegē ist, in unsmˀ costen̄ triagē und zuͦ wegen bringē one iren schaden. ✳ und also gelop ich, obgenēpter Niclaus Brün̄er, fûr mich und min erben ✳ disz enpfachē
in allen worten̄ und gedingē ✳ davor gemeldet ✳ by min̄en guͦten trûwen̄ waͧr und staͤt zehaltend ✳ und darwyder niemˀ nûtzit zeredent zewerbend zeschaffend noch zetuͤnd in keinē
weg by vˀzichūg und ûbergebung aller schirm̄ hilff fryheit gnaden und fûrzûgen, ✳ die hiewider gebrucht moͤchtent werden, ✳ all geverd, boͤsfûnd und arglist hier inne hindan
gesetzt, ✳ des zuͦ warem und vestem̄ urkûnde hab ich, obgen̄ter Niclaus Brün̄er, min eigen insigel mich, min erben und nachkomē ✳ des so vorstaͧt damit zebesagend offen̄lich
gehenkt an disen brieff, ✳ der geben ist uff dorn̄stag vor sanct Johansz tag, des toͤffers, ✳ so man̄ nempt ze sün̄gychten̄, ✳ do man̄ zallt nach der gepurt Christi, unsˀs lieben
hrnˀ, viertzechenhundtˀ sibentzig und fûnff jare.